Jesus is met sy hemelvaart hier weg met dié wens: dat ons wat agterbly, sal regkry om te lewe. Om dit nou vir die eerste keer regtig reg te kry om te lewe soos God ons bedoel het om te wees. Jesus weet ons gaan geloof nodig hê. Jesus bid in Johannes 17, nie dat God ons uit die wêreld moet wegvat nie, maar dat God ons sal help dat ons bly glo. Dis ook wat Jesus sê Hy gaan doen as Hy in die hemel kom: vra en sorg vir mense se geloof. Geloof sal mense help om in hierdie wêreld te leef.
Pasop vir onsedelikheid in enige vorm. Leef behoorlik saam met jou eggenoot. Moet niemand bedrieg nie. Wees versigtig vir hartstog en begeerte, wat jou lewe wil oorneem. As dié goed jou dryf, vergeet jy van God, verloor jy die geloof, en die liefde sneuwel. En jý word die slagoffer. God weet dit. Daarom roep Hy ons op om met geloof en liefde die lewe aan te pak.
Van die broederliefde weet julle meer as genoeg! Maar: Ons versoek julle dringend: Lê julle nog meer daarop toe! Laat dit vir julle ’n saak van eer wees, om rustig te lewe en te werk, vir julself te sorg en van niemand afhanklik te wees nie. Skuld niemand iets nie, behalwe om lief te hê.
Jesus lewe. Hy sit aan die regterhand van God in die hemel. Hy sit sy werk daar voort. Hy sorg dat mense wat dreig om van sonde dood te gaan, bly lewe. Hy sorg vir ons geloof. Hy sorg vir ons liefde.